**NÁRODNÁ RADA SLOVENSKEJ REPUBLIKY**

**IX. volebné obdobie**

 **884**

**návrh VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore**

**v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov (ďalej len „návrh zákona“).

Dôvodom predloženia návrhu zákona je potreba bezodkladne prijať nevyhnutné opatrenia upravujúce podmienky vykonávania štátnej služby príslušníkov Hasičského a záchranného zboru (ďalej len „príslušník“). V súčasnosti prebiehajúce súdne spory príslušníkov v súvislosti s prekračovaním 48 hodinového priemerného týždenného služobného času vznikajú preto, že sa do tohto limitu nezarátava služobná pohotovosť v mieste výkonu štátnej služby tak, ako to vyžaduje európska legislatíva. Návrh zákona výslovne ustanovuje, že priemerný týždenný služobný čas príslušníka vrátane štátnej služby nadčas a služobnej pohotovosti v mieste výkonu štátnej služby nesmie prekročiť 48 hodín. V záujme zabezpečenia výkonu štátnej služby sa ustanovuje aj výnimka z tohto pravidla, ktorá spočíva v súhlase príslušníka vykonávať štátnu službu nad tento limit, čo európska legislatíva povoľuje.

Pri týchto zmenách sa zohľadňuje aj smernica Európskeho parlamentu a Rady 2003/88/ES o niektorých aspektoch organizácie pracovného času, ktorá sa podľa výkladu Súdneho dvora Európskej únie vzťahuje aj na hasičské a záchranné zložky. Prípadné rozpory národnej legislatívy s touto smernicou môžu prerásť do pokút v státisícoch až miliónoch eur.

Týmito zmenami sa teda sleduje eliminovanie hospodárskych škôd vznikajúcich Slovenskej republike z dôvodu už prebiehajúcich súdnych konaní, ako aj z dôvodu možných súdnych sporov vznikajúcich v budúcnosti.

Zároveň sa zmenami v návrhu zákona sleduje aj zníženie nespokojnosti príslušníkov s finančným ohodnotením služobnej pohotovosti, ktorá sa návrhom zákona podstatným spôsobom zvyšuje.

Služobná pohotovosť sa príslušníkom určuje, t. j. v súčasnosti nemajú možnosť ju odmietnuť, pričom za služobnú pohotovosť príslušníkovi nepatrí plat, ale peňažná náhrada vo výške 15 % jeho priemerného platu za každú hodinu pohotovosti a 30 %, ak ide o pohotovosť počas dní služobného pokoja. Návrhom zákona sa podstatným spôsobom zvyšuje príslušníkom náhrada za služobnú pohotovosť – z 15 % na 50 % a z 30 % na 100 %. Týmto sa zvýši motivácia príslušníkov na súhlasy so zvýšením priemerného týždenného služobného času nad 48 hodín týždenne v priemere za 6 mesiacov a čiastočne sa dorovná výška tejto náhrady príslušníkov s náhradou za služobnú pohotovosť príslušníkov ozbrojených bezpečnostných zborov.

Návrh zákona odstraňuje základnú príčinu podávania žalôb príslušníkov a priznávania nemajetkovej ujmy súdmi. Nie je v záujme štátu, aby príslušníci mali roky trvajúce súdne spory so svojim služobným úradom (Ministerstvom vnútra Slovenskej republiky, ktoré v súdnych sporoch zastupuje Slovenskú republiku), keďže tento stav neprispieva k efektívnemu plneniu ich úloh. Okrem zabránenia hospodárskym škodám tak navrhované zmeny prispejú aj k upokojeniu celkovej situácie v Hasičskom a záchrannom zbore.

Na základe vyššie uvedeného, v súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, vláda Slovenskej republiky navrhuje, aby Národná rada Slovenskej republiky schválila vládny návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov v skrátenom legislatívnom konaní, a to z dôvodu predídenia riziku hospodárskych škôd a ohrozenia bezpečnosti.

V Bratislave dňa 12. júna 2025

**Robert Fico, v. r.**

predseda vlády Slovenskej republiky

**Matúš Šutaj Eštok, v. r.**

minister vnútra Slovenskej republiky